**Leif Aage Hagen** (ofte omtalt som **«Porno-Hagen»**, født 26. februar 1942 i Oslo, død 17. desember 2020 i Stockholm) var en norsk forretningsmann som opererte innen pornografibransjen. Han drev forretninger, bladforlag og postordrevirksomhet i Sverige, Norge og Danmark.

Virksomhet
----------

Hagen startet postordrevirksomhet i 1972 og ble raskt ledende innen import og salg av pornografiske filmer og blader, sexleketøy og liknende. I 1976 startet han pornobladet *Rapport 76* som året etter endret navn til *Aktuell Rapport*. Han var i 1970- og 1980-årene Norges største aktør i bransjen.

Som forkjemper for pornografi i Norge ble Hagen og hans utsalgssted i Trondheimsveien i Oslo møtt med flere protestdemonstrasjoner fra kvinnesaksaktivister og pornomotstandere. Handel med ulovlig hardporno førte også til flere politirazziaer og store varebeslag. Hagen har i intervjuer fortalt at forretningene likevel var svært lønnsomme. I 1987 ble imidlertid Hagen fradømt retten til å drive næringsvirksomhet i Norge i ti år. Han ble også ilagt fengselsstraff og bøter flere ganger. Han flyttet da til Sverige hvor han fortsatte forlagsvirksomheten. 

I 1985 grunnla Hagen det danskregistrerte aksjeselskapet Scandinavian Publishing Group som stod bak blader som *Aktuell Rapport*, *Cats* og *Alle Menn*. Ifølge Hagen sendte forlaget hans, Nordic Publishing, i 2006 ut rundt en halv million pornopublikasjoner på det norske markedet. Det utgjorde 10–15 % av omsetningen i det nordiske forlaget. De største magasinkonkurrentene i Norge var *Lek* og *Cocktail*. Hagen eide også pornobutikken Inn & ut i Oslo.

I 1992 var Hagen Sveriges 182. rikeste person med en formue på over 100 millioner svenske kroner.

I 2006 bodde han på Tyresö utenfor Stockholm. 

I 2007 solgte Hagen seg ut av Scandinavian Publishing Group og trakk seg med det helt ut av pornobransjen. Pr. 2018 var Hagen pensjonert og bosatt i Sverige. Han døde 17. desember 2020, 78 år gammel.

Referanser
----------

1. 1 2   VG Nett, ««Porno-Hagen» (78) død: − Det var pengene som drev ham», utgitt 17. desember 2020, besøkt 17. desember 2020[Hentet fra Wikidata]
2. 1 2  Sven Arne Buggeland (17. desember 2020). ««Porno-Hagen» (78) død: − Det var pengene som drev ham». *VG*. Besøkt 18. desember 2020.
3. ↑  Øyvind Nordli; Stein Bjørge (3. august 2019). «Han ble milliardær på porno: – Skulle jeg levd på nytt igjen, ville jeg ikke gjort noe annerledes». *Stavanger Aftenblad*. Besøkt 18. desember 2020.
4. ↑  Svein Vestrum Olsson (17. desember 2020). ««Porno-Hagen» er død». *NRK*. Besøkt 18. desember 2020.
5. ↑  «Scandinavian Publishing Group A/S» **(dansk)**. Det centrale virksomhedsregister. Arkivert fra originalen 19. juli 2011. Besøkt 18. desember 2020.
6. ↑  Torgeir Strandberg; Øyvind Nordli (17. desember 2020). «Porno-redaktør Leif Hagen er død». *Aftenposten*. Besøkt 18. desember 2020.
7. ↑  Line Alsaker (3. april 2018). *Hele historien : Kampen mot pornoloven (2:2)* (audio). *NRK*. Hendelsen inntreffer 32.19. Besøkt 9. januar 2019.
8. ↑  «Slutt for porno-Hagen». hegnar.no. 8. mai 2007. Arkivert fra originalen 14. april 2019. Besøkt 9. januar 2019.

Eksterne lenker
---------------

* Svensk intervju 2010
* Leif Hagen @ Manshow - YouTube